Тым часам жыхароў роднай Дубровы адсялялі ў Жлобінскі раён, у вёску Папаратнае. Але Сініцкія туды не паехалі, не захацелі так далёка, усё ж спадзяваліся, што некалі вернуцца на сваю сядзібу. Таму апынуліся ў вёсцы Фізінкі Нараўлянскага раёна, дзе пражылі шэсць гадоў. Менавіта там Фёдар Пятровіч і Вольга Іосіфаўна і на пенсію пайшлі. А ў 1992 годзе па волі лёсу апынуліся на Жабінкаўшчыне, у Азятах. Атрымалі домік з усімі выгодамі. Заўсёды адчувалі клопат і падтрымку з боку мясцовай улады, кіраўніцтва гаспадаркі. Некаторы час Фёдар Сініцкі падпрацоўваў у калгасе. Сярод мясцовых жыхароў знайшлі сяброў і з цягам часу прыжыліся ў Азятах, прызвычаіліся. Цяпер ужо жабінкаўская зямля родная і блізкая, хаця Нараўляншчына, па якой доўга сумавалі, калі-нікалі сніцца і зараз.